- 21 వేల ఉపాధ్యాయ పోస్టులు ఖాళీ
- విద్యారంగం అస్తవ్యస్థం
- దసరా సెలవుల్లోనే రేషనలైజేషన్‌, బదిలీలు?
నవతెలంగాణ బ్యూరో - హైదరాబాద్‌
              నూతన రాష్ట్రమైన తెలంగాణలో విద్యారంగం నవీన పద్ధతుల్లో ముందుకెళ్తుందని అందరూ భావించారు. పరిపాలనా వ్యవహారాల్లో ఎంతో అనుభవమున్న కడియం శ్రీహరి ఉప ముఖ్యమంత్రిగా, విద్యాశాఖ మంత్రిగా బాధ్యతలు చేపట్టమే ఈ అంచనాలకు కారణం. కానీ అనుకున్నంతగా పరిస్థితిలో మార్పు రాలేదని విద్యావేత్తలు, మేధావులు అభిప్రాయప డుతున్నారు. సాక్షాత్తూ డిప్యూటీ సిఎమ్మే బాధ్యత వహిస్తున్నప్పటికీ విద్యాశాఖ ఎలాంటి ప్రణాళిక లేకుం డానే ముందుకెళుతుండటం గమనార్హం. 2014-15 విద్యాసంవత్సరం మధ్యలో నిర్ణయాలన్నీ వేసవి సెలవుల్లో చేస్తామని గతంలో అమాత్యులు సెలవిచ్చిన విషయం విదితమే. కానీ వేసవి సెలవులు ముగిసే దశకొచ్చినప్పటికీ ఒక్క అంశంపై కూడా నిర్ణయాలు జరగలేదు. సెలవుల ముగింపునకు ఇక మూడు వారాలే మిగిలి ఉంది. రేషనలైజేషన్‌, బదిలీలు, పదోన్నతులు, అకడమిక్‌ క్యాలెండర్‌...ఇలా అనేక సమస్యలు పెండింగ్‌లోనే ఉన్నాయి. వీటి నిర్ణయాలపై రాష్ట్ర ప్రభుత్వం తీవ్ర నిర్లక్ష్యం వహిస్తోందనే విమర్శలు వెల్లువెత్తుతున్నాయి. ఇంత వరకూ రేషనలైజేషన్‌, బదిలీల ప్రక్రియకు షెడ్యూల్‌ ప్రకటించకపోవటంతో ఉపాధ్యాయులంతా తీవ్ర అసంతృప్తితో ఉన్నారు. జూన్‌ ఒకటో తేదీ నుంచి వారంపాటు రాష్ట్రావతరణ వారోత్సవాలను ఘనంగా నిర్వహించాలని ప్రభుత్వం నిర్ణయిచింది. ఇదే సమయంలో జూన్‌ ఒకటో తేదీ వరకు ఎమ్మెల్యే కోటాకు సంబంధించిన ఎమ్మెల్సీ ఎన్నికలు, ఆ తర్వాత స్థానిక సంస్థల ద్వారా ఎమ్మెల్సీల ఎన్నిక ప్రక్రియను చేపట్టాల్సి ఉంది. ఈ ప్రక్రియ ముగిసే సరికి పాఠశాలలు పున:ప్రారంభమవుతాయి. దీన్నిబట్టి సమస్యల చిట్టాలతోనే బడులను తెరిచే అవకాశముం టుందని విద్యారంగ నిపుణులు అభిప్రాయపడు తున్నారు. ఈ నెలాఖరులోపు రేషనలైజేషన్‌, బదిలీల షెడ్యూల్‌ వెలువడకపోతే దసరా సెలవుల్లో వాటిని చేపట్టే దిశగా అధికారులు సమాలోచనలు చేస్తున్నట్లు తెలిసింది. అందుకే ఈ విషయంలో కాలయాపన చేస్తు న్నట్లు సమాచారం. ప్రస్తుతం సర్కారు బడుల్లో 21 వేల ఉపాధ్యాయుల పోస్టులు ఖాళీగా ఉన్నాయి. రేషనలైజే షన్‌ ఎప్పుడు చేపట్టినా ఆ ప్రక్రియ తర్వాతే ఉపా ధ్యాయ పోస్టుల ఖాళీలపై స్పష్టత వస్తుంది. మరోవైపు రేషనలైజేషన్‌కు ముందు డిఎస్సీ ప్రకటించే ప్రసక్తే లేదని అధికారులు...ఉపాధ్యాయ అభ్యర్థుల కోసం డిఎస్సీ ప్రకటించేది లేదని ముఖ్యమంత్రి స్పష్టం చేస్తుండటంతో నిరుద్యోగులు తీవ్ర నిరాశా, నిస్పృహల్లో కూరుకుపో తున్నారు. ప్రభుత్వ పెద్దల మాటల్నిబట్టి ఇప్పట్లో డిఎస్సీ లేనట్లేనని అర్థమవుతోంది.
 పడకేసిన పర్యవేక్షణ
          ఏకీకృత సర్వీస్‌ రూల్స్‌ లేనందువల్ల పాఠశాలల పర్యవేక్షణ బాధ్యత చూసే అధికారుల పోస్టులన్నీ పెండింగ్‌లో పడిపోయాయి. వీటిపై ప్రభుత్వం ఎలాంటి నిర్ణయమూ తీసుకోకుండా కాలయాపన చేస్తుండటంతో విద్యాసంవత్సరం ప్రారంభం నాటికి ఖాళీ పోస్టులు భర్తీ అయ్యే సూచనలు కనిపించడం లేదు. కొత్త సర్వీస్‌ రూల్స్‌ దస్త్రం న్యాయశాఖ పరిశీలనకు పంపించామని విద్యాశాఖ అధికారులు చెపుతుండటం గమనార్హం. ఈ జాప్యంతో పాఠశాలల పర్యవేక్షణ పడకేసింది. తెలంగాణ రాష్ట్రంలో 472 మండల విద్యాశాఖాధికారుల పోస్టుల్లో 445 ఖాళీలున్నాయంటే పరిస్థితి ఏ విధంగా ఉందో అర్థం చేసుకోవచ్చు. 206 డైట్‌ లెక్చరర్‌ పోస్టులకుగాను 158 ఖాళీలు, 70 సీనియర్‌ డైట్‌ లెక్చరర్‌ పోస్టుల్లో 63 ఖాళీలు ఉన్నాయి. దీంతో ప్రభుత్వ డైట్‌ కాలేజీల్లో చదివే డిఎడ్‌ విద్యార్థులకు నాసిరకమైన విద్య అందుతోంది. 56 మంది ఉప విద్యాశాఖాధికారుల పోస్టుల్లో 49 ఖాళీలు న్నాయి.బిఇడి కళాశాలల్లో 107 మంది అధ్యాపక పోస్టు లకుగాను 82 ఖాళీలున్నాయి. ఇలా అన్ని స్థాయిల్లోనూ అత్యధికశాతం పోస్టులన్నీ ఖాళీగా దర్శనమిస్తున్నాయి.
       ప్రభుత్వ నిర్లక్ష్యం క్షమించరానిది : ఎ నర్సిరెడ్డి, టిఎస్‌యుటిఎఫ్‌ అధ్యక్షులు
''ఏప్రిల్‌ 24 నుంచి వేసవి సెలవులు ప్రారంభమయ్యాయి. అప్పటి నుంచి ఇప్పటి వరకు విద్యాశాఖ, ప్రభుత్వం ఏం చేస్తున్నట్లు? రేషనలైజేషన్‌, బదిలీలకు సంబంధించిన దస్త్రం ప్రభుత్వ పరిశీలనలో ఉంది. ఈ నిర్లక్ష్యం క్షమించరానిది. ఉపాధ్యాయులను సర్దుబాటు చేసి డిఎస్సీ ప్రకటిస్తారని అందరూ ఆశించారు. ప్రభుత్వం ఆ దిశగా ఆలోచించకపోవడం శోచనీయం. రేషనలైజేషన్‌ చేయాలని, జూన్‌ 12 నాటికి ఉపాధ్యాయ ఖాళీలలో ప్రత్యామ్నాయ ఏర్పాట్లు చేయాలని, డిఎస్సీ ప్రకటించాలనే డిమాండ్ల సాథనకోసం ఉద్యమాలను రూపకల్పన చేస్తున్నాం. ఈనెలాఖరులోగా జిల్లా కలెక్టరేట్లను ముట్టడిస్తాం''